जयपुर/आमेर। अभिनेता सैफ अली खान की शूटिंग के लिए लाया गया एक हेलिकॉप्टर शनिवार दोपहर आमेर पुलिस ने जब्त कर लिया। इस हेलिकॉप्टर को बिना अनुमति कूकस के पास स्थित होटल शिव विलास पैलेस में उतारा गया था। सुरक्षा की दृष्टि से पुलिस ने इसकी लैंडिंग की अनुमति देने से मना कर दिया था।
जांच में पता चला कि विज्ञापन निर्माता कंपनी के अधिकारी और इवेंट मैनेजर ने हेलिकॉप्टर उपलब्ध कराने वाली कंपनी को लैंडिंग संबंधी फर्जी मेल भेजा था। कंपनी ने इसके आधार पर लैंडिंग की थी। पुलिस ने विज्ञापन निर्माता कंपनी फ्यूल के एक्जीक्यूटिव प्रोड्यूसर राजेश कुमार और जयपुर में कॉर्डिनेशन का काम देख रही कंपनी क्रिएशन एंटरटेनमेंट के इवेंट मैनेजर अजय शर्मा के खिलाफ मामला दर्ज कर दोनों को गिरफ्तार कर लिया है।
डीसीपी (नॉर्थ) महेंद्र सिंह ने बताया कि जब्तशुदा हेलिकॉप्टर दिल्ली की ग्लोबल वेक्ट्रा हेलिकॉप्टर लिमिटेड (जीवीएचएल) कंपनी का है। हेलिकॉप्टर की लैंडिंग संबंधी अनुमति नहीं मिलने पर आरोपी अजय शर्मा और राजेश कुमार ने पुलिस की ओर से भेजे गए अस्वीकृति पत्र में कांट छांट कर फर्जी स्वीकृति पत्र तैयार कर लिया। उन्होंने इस पत्र को होटल प्रबंधन एवं हेलिकॉप्टर उपलब्ध कराने वाली कंपनी को मेल से भेज दिया। इस आधार पर कंपनी ने हेलिकॉप्टर उपलब्ध करा दिया।
दो आरोपियों को जेल भेजा: आमेर थाना इलाके मे फर्जी अनुमति से हेलीकॉप्टर उतारन के मामले में गिरफ्तार किए दो आरोपियों को रविवार को अवकाशकालीन मजिस्टे्रट के निवास पर पेश किया गया, जहां से उन्हें जेल भेजा दिया।
पुलिस ने बताया कि कूकस के पास शिव विलास होटल में शनिवार को विज्ञापन शूटिंग के लिए फर्जी अनुमति से हेलिकॉप्टर उतारा गया था। इसको लेकर पुलिस ने लोकल को-ऑर्डिनेटर अजय शर्मा और प्रोडक्शन कंपनी फ्यूल के एग्जीक्यूटिव प्रोड्यूसर राजेश कुमार को गिरफ्तार किया था। रविवार को पुलिस ने दोनों आरोपियों को एडीजे कोर्ट 2 जयपुर अवकाशकालीन मजिस्ट्रेट के समक्ष पेश किया गया, जहां से उन्हें जेल भेज दिया गया।
Photo: Mahendra Sharma
hin_Deva hin_Deva hin_Deva hin_Deva hin_Deva zho_Hans